TLAČOVÁ SPRÁVA:

**Alfonz Torma** (1934-2013) patrí k najvýznamnejším slovenským záhradným architektom, aktívne pôsobiacim na profesionálnej scéne od polovice 20. do začiatku 21. storočia.

Výstava na priereze tvorby Alfonza Tormu poukazuje na transformácie, ktorými prešla profesia záhradnej architektúry v období rokov 1976 až 2016.

Alfonz Torma sa narodil 7. mája 1934 v Ložíne. Gymnázium v Michalovciach ukončil v roku 1953. V štúdiu pokračoval na Vysokej škole poľnohospodárskej a lesníckej v Brne (dnešná Mendelova univerzita ), na Záhradníckej fakulte v Lednici na Morave. Počas vysokoškolského štúdia spoznal svoju manželku Irmu. Od skončenia vysokej školy žil v Bratislave. Do začiatku 90. rokov pôsobil ako vedúci strediska projekcie mestského podniku ZARES (Záhradnícke a rekreačné služby mesta Bratislavy). Po zmene režimu si založil súkromnú firmu Ekoflóra a venoval sa projekcií aj realizácií sadovníckych úprav.

Kurátorky Ing. Dana Marcinková a Ing. arch. Katarína Kristiánová, PhD. usporadúvajú druhú výstavu venovanú osobnosti a tvorbe Alfonza Tormu. Vôbec prvá výstava „Pocta architektovi“ venovaná Tormovi, mala premiéru v októbri 2014 na Fakulte architektúry STU v Bratislave, rok po jeho náhlom  nečakanom skone. Záujemcovia si ju mohli pozrieť ešte v Nitre v PKO v rámci sympózia Záhradnícke fórum 2015 a na Fakulte záhradného a krajinného inžinierstva Slovenskej poľnohospodárskej univerzity v roku 2015.

Druhá, rozšírená výstava „Alfonz Torma – vtedy a dnes“ je doplnená o ďalšie nepublikované návrhy a dobové aj súčasné fotografie zrealizovaných diel. Napriek tomu, že záhradná architektúra  je výsostne „apolitická“, aj toto  umenie odráža spoločensko-politickú situáciu doby, v ktorej vzniká. Kým v tvorbe Alfonza Tormu do r. 1989 dominovali veľké spoločenské objednávky v oblasti verejnej a historickej zelene s výraznou participáciou výtvarného umenia, po roku 1989 nastal posun k prevahe súkromných objednávok nielen pre tvorbu záhrad rodinných domov ale aj vo verejnej zeleni. Na súčasnom stave diel Alfonza Tormu sa prejavuje dnešný nedostatok financií na údržbu a absencia plánovania. Pol storočia, v ktorom Alfonz Torma pôsobil ako záhradný architekt, v sebe zahŕňa aj postrehnuteľný posun v informačných technológiách a tým aj v technike spracovania dokumentácie, ručne kreslené výkresy a fyzické modely  nahradili výstupy počítačových programov.